נרקיס (זמרת)

נרקיס ראובן-נגר (נולדה ב־8 באוגוסט 1981, ח' באב ה'תשמ"א) המוכרת בשמה הפרטי נרקיס, היא זמרת-יוצרת ישראלית.

ביוגרפיה 
נרקיס נולדה באשקלון להורים ממוצא פרסי ותימני וגדלה בבית שאותו היא מגדירה "דתי מסורתי" בנצר חזני בגוש קטיף, עד להתנתקות בקיץ 2005. אביה, משה, עסק בחקלאות ואימה, אביבית - גננת. היא למדה בבית הספר התיכון גבעת וושינגטון ולאחר מכן שירתה בצה"ל כתומכת לחימה בפלוגת חיל קשר בחטיבת גבעתי. כשהייתה בת 18 החלה לנגן בגיטרה.

לאחר הפינוי של גוש קטיף, עברה נרקיס להתגורר בתל אביב, למדה משחק בסל"ה - הסטודיו לאמנויות התיאטרון מיסודו של יורם לוינשטיין וניהלה אורח חיים חילוני. בתקופה זו עבדה על אלבום באנגלית. בשנת 2008 הקליטה אותו, אך לבסוף החליטה לגנוז אותו.

לאחר טיולים שעשתה בברזיל ובהודו חזרה בתשובה ועברה להתגורר בצפת.

לתקופה מסוימת הפסיקה לעסוק במוזיקה, וגם לא האזינה למוזיקה כלל. לדבריה, בעקבות חזרתה בתשובה, ביקשה וקיבלה את היתר מהרב שלה, רב באחת החסידויות היושבות בצפת שאת שמו לא מסרה, להופיע בפני קהל הכולל גברים, זאת חרף האיסור ההלכתי של קול באישה ערווה.
כיום נרקיס מופיעה בפני קהל מעורב ושרה לצד גברים. את הבחירה להופיע מול קהל מעורב היא מסבירה: "המוזיקה שלי נועדה לגעת בכל האנשים, לא רק בנשים. היא לא שירת נשים". בשיריה נרקיס משתמשת בלשון כתובים ומקורות, נוטה לפיוט ומרבה להשתמש בדימויים מן הטבע.

קריירה 
בשנת 2017 יצא אלבום הבכורה שלה, "בוא נדבר אמת". שירי האלבום משלבים כתיבה לירית עם רוק נשי מגוון, ומתארים מנעד רחב של תחושות. השיר הראשון באלבום, "עצה", הוא השיר הראשון שכתבה נרקיס בחייה, ובו מתואר מסע בחיפוש אחר תשובות.

בספטמבר 2017 יצא השיר "שדות".

באוקטובר 2018 יצא השיר "ממה אתה בורח" בהשתתפות נצ'י נצ'.

במרץ 2019 יצא השיר "גלבי". בשיר סימפלה את קולה של סבתה. ביולי 2019 יצא השיר "כל מה שקורה". באותה שנה שיר שלה נכלל באלבום של נאור דנין כהופעת אורח.

בשנת 2020, הוציאה את הסינגל "משה", מתוך אלבומה השני, בדואט עם מירי מסיקה, שהגיע למקום ה-7 במצעד השבועי של חברת מדיה פורסט.

"עולם חדש", אלבומה השני, יצא באוקטובר 2020.

בשנת 2021 הופיעה בטקס הדלקת המשואות לרגל חגיגות יום העצמאות ה-73 למדינת ישראל. במאי של אותה שנה הוציאה את הסינגל "הולכת איתך". השיר הוא סינגל ראשון מתוך האלבום השלישי שלה. על "הולכת איתך" אמרה נרקיס: "השיר החדש הזה מסמל דרך חדשה בחיי, דרך מרגשת ומאתגרת. יצאתי מגבולות המוכר שלי, יצרתי מוזיקה בשיתוף עם אנשים אחרים (...)
השיר זכה לתואר שיר השנה במסגרת טקס פרסי אקו"ם לשנת 2021\22".

בינואר 2022, הוציאה את סינגל "אחד למיליון" בדואט עם ליאור נרקיס.

ב-1 במרץ 2022, ביצעה נרקיס עם איתי לוי את השיר "עכשיו התור לאהבה" של עוזי חיטמן, השיר הוקלט לציון 100 שנה ליום ההולדת של יצחק רבין. באותו החודש, הוציאה את הסינגל "בלילות".

ב-12 ביוני 2022, הוציאה את הסינגל "מלכה".

ב-18 באוקטובר 2022, הוציאה את הסינגל "תלך ישר".

ב-2 בינואר 2023, הוציאה את הסינגל "אין לנו סוף". במאי 2023 היא התחרתה בעונה השנייה של תוכנית המציאות "רוקדים עם כוכבים" בקשת 12 והודחה רביעית מהתוכנית. לאחר שביולי הוכרז כי נרקיס תופיע בפרויקט "שירת נשים" יחד עם הזמרות עדן בן זקן, נסרין קדרי ואודיה, ב-3 בספטמבר יצא הסינגל "תהמר עליי" מתוך הפרויקט. הסינגל הגיע למקום הרביעי במצעד השבועי של מדיה פורסט ולמקום ה-81 במצעד ההיטליטס.

דיסקוגרפיה

אלבומי אולפן 
 2017: בוא נדבר אמת
 2020: עולם חדש

חיים אישיים
נרקיס גרושה ואם לשני בנים. מתגוררת בבאר גנים.

קישורים חיצוניים

הערות שוליים 

בוגרות סל"ה - הסטודיו לאמנויות התיאטרון מיסודו של יורם לוינשטיין
בוגרי סל"ה - הסטודיו לאמנויות התיאטרון מיסודו של יורם לוינשטיין
אמנים ישראלים הידועים בשם במה
מוזיקאיות ישראליות
מוזיקאים ישראלים
אמניות ישראליות שחזרו בתשובה
אמנים ישראלים שחזרו בתשובה
אמניות ישראליות
זמרות-יוצרות ישראליות
זמרים-יוצרים ישראלים
אשקלון: אישים
נצר חזני (גוש קטיף): אישים
זמרות השרות בעברית
זמרים השרים בעברית
זמרות רוק ישראליות
זמרות פופ ישראליות
יוצרות בעברית
יוצרים בעברית
זוכות פרס אקו"ם
זוכי פרס אקו"ם
מתחרי רוקדים עם כוכבים (ישראל)
מתנחלות
ישראליות שנולדו ב-1981
ישראלים שנולדו ב-1981